CELEX: 32016R1625
Language: ro
Date: 2016-09-14 00:00:00
Title: Regulamentul (UE) 2016/1625 al Parlamentului European și al Consiliului din 14 septembrie 2016 de modificare a Regulamentului (CE) nr. 1406/2002 de instituire a unei Agenții Europene pentru Siguranță Maritimă (Text cu relevanță pentru SEE)

16.9.2016   
               
               
                  RO
               
               
                  Jurnalul Oficial al Uniunii Europene
               
               
                  L 251/77
               
            REGULAMENTUL (UE) 2016/1625 AL PARLAMENTULUI EUROPEAN ȘI AL CONSILIULUI
      din 14 septembrie 2016
      de modificare a Regulamentului (CE) nr. 1406/2002 de instituire a unei Agenții Europene pentru Siguranță Maritimă
      (Text cu relevanță pentru SEE)
      PARLAMENTUL EUROPEAN ȘI CONSILIUL UNIUNII EUROPENE,
      având în vedere Tratatul privind funcționarea Uniunii Europene, în special articolul 100 alineatul (2),
      având în vedere propunerea Comisiei Europene,
      după transmiterea proiectului de act legislativ către parlamentele naționale,
      având în vedere avizul Comitetului Economic și Social European (1),
      după consultarea Comitetului Regiunilor,
      hotărând în conformitate cu procedura legislativă ordinară (2),
      întrucât:
      
                  (1)
               
               
                  Autoritățile naționale care îndeplinesc funcții de gardă de coastă sunt responsabile pentru o gamă largă de atribuții, care pot include siguranța și securitatea maritimă, căutarea și salvarea pe mare, controlul la frontieră, controlul pescuitului, controlul vamal, asigurarea generală a respectării legii și protecția mediului în domeniul maritim. Agenția Europeană pentru Siguranță Maritimă (denumită în continuare „agenția”), Agenția Europeană pentru Poliția de Frontieră și Garda de Coastă instituită prin Regulamentul (UE) 2016/1624 al Parlamentului European și al Consiliului (3) și Agenția Europeană pentru Controlul Pescuitului instituită prin Regulamentul (CE) nr. 768/2005 al Consiliului (4) ar trebui, prin urmare, să își consolideze cooperarea, în conformitate cu mandatele lor respective, atât între ele, cât și cu autoritățile naționale care îndeplinesc funcții de gardă de coastă pentru a crește gradul de cunoaștere a situației maritime, precum și pentru a sprijini acțiuni coerente și eficiente din punctul de vedere al costurilor.
               
            
                  (2)
               
               
                  Punerea în aplicare a prezentului regulament nu afectează repartizarea competențelor între Uniune și statele membre sau obligațiile statelor membre în temeiul unor convenții internaționale, precum Convenția Națiunilor Unite asupra dreptului mării, Convenția internațională pentru ocrotirea vieții omenești pe mare, Convenția internațională privind căutarea și salvarea pe mare, Convenția internațională pentru prevenirea poluării de către nave, Convenția internațională privind standardele de pregătire a navigatorilor, brevetare/atestare și efectuare a serviciului de cart, și al altor instrumente maritime internaționale relevante.
               
            
                  (3)
               
               
                  Pentru a permite sprijinirea eficientă și eficace a autorităților naționale care îndeplinesc funcții de gardă de coastă, agenția ar trebui să utilizeze tehnologiile de ultimă generație disponibile, cum ar fi sistemele de aeronave pilotate de la distanță.
               
            
                  (4)
               
               
                  Este oportun să se asigure implicarea deplină a consiliului de administrație al agenției în procesele decizionale referitoare la chestiuni care fac obiectul prezentului regulament, care ar putea avea un impact asupra celorlalte atribuții și asupra bugetului agenției, inclusiv asupra acordului de lucru pentru cooperarea între cele trei agenții.
               
            
                  (5)
               
               
                  Prin urmare, Regulamentul (CE) nr. 1406/2002 al Parlamentului European și al Consiliului (5) ar trebui modificat în consecință,
               
            ADOPTĂ PREZENTUL REGULAMENT:
      Articolul 1
      În Regulamentul (CE) nr. 1406/2002 se introduce următorul articol:
      
         „Articolul 2b
         Cooperarea europeană cu privire la funcțiile de gardă de coastă
         (1)   În cooperare cu Agenția Europeană pentru Poliția de Frontieră și Garda de Coastă instituită prin Regulamentul (UE) 2016/1624 al Parlamentului European și al Consiliului (*) și cu Agenția Europeană pentru Controlul Pescuitului instituită prin Regulamentul (CE) nr. 768/2005 al Consiliului (**), fiecare în conformitate cu mandatele lor respective, agenția sprijină autoritățile naționale care îndeplinesc funcții de gardă de coastă la nivel național și la nivelul Uniunii și, dacă este cazul, la nivel internațional, prin:
         
                     (a)
                  
                  
                     punerea la dispoziție, corelarea și analiza informațiilor provenite din sistemele de raportare ale navelor și din alte sisteme de informații găzduite de respectivele agenții sau accesibile acestora, în conformitate cu temeiurile juridice ale fiecărei agenții și fără a aduce atingere drepturilor de proprietate ale statelor membre asupra datelor;
                  
               
                     (b)
                  
                  
                     furnizarea de servicii de supraveghere și comunicații bazate pe tehnologii de ultimă generație, inclusiv infrastructură terestră și spațială și senzori instalați pe orice tip de platformă;
                  
               
                     (c)
                  
                  
                     consolidarea capacității prin elaborarea de orientări și recomandări și prin stabilirea de bune practici, precum și prin furnizarea de formare profesională și schimb de personal;
                  
               
                     (d)
                  
                  
                     intensificarea schimbului de informații și a cooperării cu privire la funcțiile de gardă de coastă, inclusiv prin analizarea provocărilor operaționale și a riscurilor emergente din domeniul maritim;
                  
               
                     (e)
                  
                  
                     partajarea capacităților, prin planificarea și punerea în aplicare a unor operațiuni cu scopuri multiple și prin partajarea activelor și a altor capacități, în măsura în care aceste activități sunt coordonate de respectivele agenții și sunt agreate de autoritățile competente din statele membre în cauză.
                  
               (2)   Fără a aduce atingere competențelor consiliului de administrație stabilite la articolul 10 alineatul (2), modalitățile precise de cooperare în privința funcțiilor de gardă de coastă dintre agenție, Agenția Europeană pentru Poliția de Frontieră și Garda de Coastă și Agenția Europeană pentru Controlul Pescuitului se stabilesc printr-un acord de lucru, în conformitate cu mandatele lor respective și cu normele financiare aplicabile agențiilor respective. Un astfel de acord se aprobă de către consiliile de administrație ale agenției, Agenției Europene pentru Controlul Pescuitului și Agenției Europene pentru Poliția de Frontieră și Garda de Coastă.
         (3)   Comisia, în strânsă cooperare cu statele membre, cu agenția, cu Agenția Europeană pentru Poliția de Frontieră și Garda de Coastă și cu Agenția Europeană pentru Controlul Pescuitului, pune la dispoziție un manual practic privind cooperarea europeană la îndeplinirea funcțiilor de gardă de coastă. Manualul conține orientări, recomandări și bune practici privind schimbul de informații. Comisia adoptă manualul sub forma unei recomandări.
         (4)   Atribuțiile stabilite la prezentul articol nu afectează atribuțiile agenției menționate la articolul 2 și nu aduc atingere drepturilor și obligațiilor statelor membre, în special ca state de pavilion, state ale porturilor sau state de coastă.
      
      Articolul 2
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
      
         Prezentul regulament este obligatoriu în toate elementele sale și se aplică direct în toate statele membre.
         Adoptat la Strasbourg, 14 septembrie 2016.
         
            
               Pentru Parlamentul European
            
            
               Președintele
            
            M. SCHULZ
         
         
            
               Pentru Consiliu
            
            
               Președintele
            
            I. KORČOK
         
      
      
         (1)  Avizul din 16 martie 2016 (JO C 177, 18.5.2016, p. 57).
      
         (2)  Poziția Parlamentului European din 6 iulie 2016 (nepublicată încă în Jurnalul Oficial) și decizia Consiliului din 14 septembrie 2016.
      
         (3)  Regulamentul (UE) 2016/1624 al Parlamentului European și al Consiliului din 14 septembrie 2016 privind Poliția de frontieră și garda de coastă la nivel european și de modificare a Regulamentului (UE) 2016/399 al Parlamentului European și al Consiliului și de abrogare a Regulamentului (CE) nr. 863/2007 al Parlamentului European și al Consiliului, a Regulamentului (CE) nr. 2007/2004 al Consiliului și a Deciziei 2005/267/CE a Consiliului (a se vedea pagina 1 din prezentul Jurnal Oficial).
      
         (4)  Regulamentul (CE) nr. 768/2005 al Consiliului din 26 aprilie 2005 de instituire a Agenției Comunitare pentru Controlul Pescuitului și de modificare a Regulamentului (CEE) nr. 2847/93 de instituire a unui sistem de control aplicabil politicii comune în domeniul pescuitului (JO L 128, 21.5.2005, p. 1).
      
         (5)  Regulamentul (CE) nr. 1406/2002 al Parlamentului European și al Consiliului din 27 iunie 2002 de instituire a unei Agenții Europene pentru Siguranță Maritimă (JO L 208, 5.8.2002, p. 1).